Predkladacia správa

Materiál „Návrh základných metodických a imlementačných dokumentov súvisiacich s riadením schémy technickej pomoci pre verejno-súkromné partnerstvá (PPP)“ sa predkladá na základe úlohy C.1 z uznesenia vlády SR č. 786/2007 k Návrhu implementácie schémy technickej pomoci pre verejno-súkromné partnerstvá (PPP). Navrhované metodické a implementačné dokumenty sú dôležité dokumenty najmä pre poskytovanie konzultačnej a finančnej podpory zo schémy technickej pomoci pre PPP, ktorú bude riadiť Ministerstvo financií SR (MF SR), ale aj na účely metodickej podpory ostatných zadávateľov PPP projektov. Úlohou schémy technickej pomoci pre PPP je najmä poskytnúť predkladateľom vybraných projektových zámerov (predkladateľom z verejného sektora – zadávateľom budúcich PPP projektov) poradcu (poradenské konzorcium) zo súkromného sektora a spolufinancovať náklady na tohto poradcu. Poradca musí mať praktické skúsenosti s prípravou PPP projektov v zahraničí. Účasť poradcu pri príprave PPP projektu je dôležitá najmä preto, aby sa zabránilo zlyhaniu PPP projektu z dôvodu nedostatku skúseností verejného sektora s takýmito projektmi.

Cieľom metodickej, konzultačnej a finančnej podpory zo schémy technickej pomoci pre PPP je zabezpečiť, aby príprava PPP projektov prebiehala v súlade s najlepšou medzinárodnou praxou, ktorá je inkorporovaná do navrhovaných metodických a implementačných dokumentov. Vzhľadom na to, že doterajšie skúsenosti s PPP na Slovensku sú minimálne, je kľúčové, aby najmä pri príprave prvých PPP projektov v SR bola využitá schéma technickej pomoci pre PPP, ktorá umožňuje čerpanie fondov EÚ na účely metodickej, konzultačnej a finančnej podpory zadávateľov PPP projektov na Slovensku. Tým sa vytvoria predpoklady pre úspešné pilotné PPP projekty. 

Predkladaný materiál obsahuje v prílohách Časový harmonogram predkladania projektových zámerov a základné metodické dokumenty - Osnova projektového zámeru a kritériá pre výber projektového zámeru, Kódex riadenia prípravy PPP projektu a Prístup k riadeniu rizík v PPP projektoch. Tieto metodické dokumenty majú pre schému technickej pomoci pre PPP charakter implementačných dokumentov.  

V návrhu uznesenia predkladaného materiálu sa navrhuje zrušenie úlohy C.3 z uznesenia vlády SR č. 786/2007, ktorou vláda SR uložila ministrom a predsedom ústredných orgánov štátnej správy predkladať ministrovi financií štvrťročné správy o vývoji PPP projektov, ktoré tieto orgány štátnej správy pripravujú. Z dôvodu neefektívneho plnenia tejto úlohy, ale najmä z dôvodu efektívnejšieho vykonávania regulačnej a metodickej funkcie MF SR, sa navrhuje bod C.3 z uznesenia vlády SR č. 786/2007 nahradiť úlohou B.1 v návrhu uznesenia vlády SR k tomuto dokumentu, podľa ktorej sa sprísňujú pravidlá pre kontrolu prípravy PPP projektov v SR. Podľa navrhovanej úlohy B.1 sa bude zástupca MF SR zúčastňovať zasadnutí riadiaceho výboru PPP projektu (bez hlasovacieho práva v úlohe pozorovateľa) u tých zadávateľov PPP projektov (len ústredné orgány štátnej správy), ktorí nezískavajú konzultačnú a finančnú podporu zo schémy technickej pomoci pre PPP. Zástupca MF SR bude sledovať na riadiacom výbore dodržiavanie metodických dokumentov vypracovaných MF SR pri príprave PPP projektu a sledovať prípravu PPP projektu v súvislosti s jeho vplyvom na dlh a deficit verejnej správy. 

U tých zadávateľov PPP projektov, ktorí získavajú konzultačnú a finančnú podporu zo schémy technickej pomoci pre PPP, budú zástupcovia MF SR členmi riadiaceho výboru PPP projektu s hlasovacím právom. Zástupcovia MF SR aj v tomto prípade budú sledovať dodržiavanie metodických dokumentov vypracovaných MF SR pri príprave PPP projektu a sledovať prípravu PPP projektu v súvislosti s jeho vplyvom na dlh a deficit verejnej správy. V tomto prípade sa zadávateľ zaviaže dodržiavať metodické dokumenty MF SR v dohode s MF SR, ktorú musí zadávateľ uzatvoriť s MF SR pred začatím získavania konzultačnej a finančnej podpory zo schémy technickej pomoci pre PPP.  

Materiál „Návrh základných metodických a implementačných dokumentov súvisiacich s riadením schémy technickej pomoci pre verejno-súkromné partnerstvá (PPP)“ nemá dopad na verejné financie, na životné prostredie, zamestnanosť a na podnikateľské prostredie. Všetky výdavky súvisiace s riadením schémy technickej pomoci pre PPP sú zabezpečené v rámci schválených limitov rozpočtovej kapitoly MF SR 2008 – 2010.

Materiál bol predmetom medzirezortného pripomienkového konania a predkladá sa na rokovanie vlády SR bez rozporov.